FI Euroopan unionin virallinen lehti CE 84/814

(2004/C 84 E/0909)

KIRJALLINEN KYSYMYS E-0582/04

esittäjä(t): Richard Corbett (PSE) komissiolle

(26. helmikuuta 2004)

Aihe: Kansainvälisen tilinpäätösstandardin IAS 32:n soveltaminen osuuskuntiin

Onko komissio tietoinen siitä, miten kansainvälisen tilinpäätösstandardin IAS 32:n hyväksyminen tilinpäätöskysymysten sääntelykomiteassa (ARC) vaikuttaisi osuuskuntaliikkeeseen?

Hyväksyykö komissio sen, että se laadittiin ajatellen ainoastaan osakeyhtiöitä ja joka on täysin soveltumaton osuuskuntiin, koska se luokittelee osuuskuntien osakepääoman velaksi?

Voisiko komissio varmistaa, että USA:n tapaan tätä määräystä ei sovellettaisi osuuskuntiin? Muuten sen vaikutus olisi osuuskunta-alalla tuhoisa.

Frits Bolkesteinin komission puolesta antama vastaus

(5. huhtikuuta 2004)

Ensinnäkin on syytä huomauttaa, että kansainvälinen tilinpäätösstandardi IAS 32 koskee ainoastaan sellaisia osuuskuntia, joiden osakkeet on listattu eurooppalaisilla osakemarkkinoilla ja jotka tekevät konsolidoidun tilinpäätöksen. Kyseinen tilinpäätösstandardi koskee siis vain pientä osaa osuuskunnista. Komission saamien tietojen mukaan Yhdysvaltojen tilanne on monimutkaisempi kuin arvoisa parlamentin jäsen antaa ymmärtää. Yhdysvalloissa osakemarkkinoilla listatut yhteisöt eivät voi saada lykkäystä IAS 32:ta vastaavan yhdysvaltalaisen tilinpäätösstandardin FAS 150:n soveltamiseen.

Ongelma, joka aiheutuu osuuskuntien osakepääoman mahdollisesta luokittelemisesta velaksi tilinpäätös-standardin IAS 32 mukaisesti, on komission tiedossa. Kysymyksestä on keskusteltu useaan otteeseen kansainvälisen tilinpäätösstandardilautakunnan kanssa, ja sitä käsitellään edelleen.

Kansainvälinen tilinpäätösstandardilautakunta julkaisi tilinpäätösstandardin IAS 32 joulukuussa 2003. Kansainvälisten tilinpäätöskysymysten tulkintakomitea, jossa komissio on tarkkailijana, tutkii parhaillaan osuuskuntien osuuksien erityiskirjausta. Asiassa on jo edistytty kansainvälisen tilinpäätösstandardilauta-kunnan ja Euroopan osuuspankkien järjestön välisen tiiviin vuoropuhelun ansiosta. Vaikuttaa siltä, että kansainvälinen tilinpäätösstandardilautakunta ja kansainvälisten tilinpäätöskysymysten tulkintakomitea alkavat ymmärtää paremmin osuuskuntien toimintaa sekä niiden osuuksien ominaispiirteitä.

Keskustelut ovat muun muassa selventäneet sitä, että osuuskunnat voivat olla erityyppisiä, että osuuksia koskevat kysymykset ovat monimutkaisia ja että osuuksien kirjaaminen kirjanpitoon voi riippua kyseisen osuuskunnan säännöissä niille määrätyistä ominaisuuksista. Kansainvälisen tilinpäätösstandardilautakunnan on huomioitava nämä erilaiset tilanteet joko tilinpäätösstandardin IAS 32 tulkinnassa tai kyseisen standardin soveltamista koskevissa ohjeissa.

Kansainvälisten tilinpäätöskysymysten tulkintakomitean odotetaan ilmoittavan tämänkaltaisesta tulkinnasta tai antavan tämänsuuntaisia ohjeita vielä ennen kesää. Näin komitea selventäisi sitä käsitystä, että osuuskunnan jäsenten osuudet katsotaan pääomaksi, jos niiden korvaaminen edellyttää osuuskunnan hallituksen päätöstä eli jos niiden korvaaminen ei tapahdu automaattisesti tai ehdoitta.

Vaikuttaa siltä, että osuuskunnat, ja erityisesti pankkialalla toimivat osuuskunnat, olisivat tyytyväisiä tämänkaltaiseen ratkaisuun. Komissio seuraa alalla tapahtuvaa kehitystä erittäin tarkasti varmistaakseen, että käynnissä olevien neuvottelujen tulos on kansainvälisen tilinpäätösstandardilautakunnan antamien suuntaviivojen mukainen.